El Govern de la Generalitat de Catalunya, promogut per la Unió Europea, va aprovar les bases per establir l'Estratègia d'Ocupació Juvenil a Catalunya l'any 2014 amb les quals es va posar en marxa una cartera de serveis que donava resposta a l'anàlisi realitzat en l'Estratègia.
En aquest sentit, en data 30 de desembre de 2014 es va publicar l'Ordre EMO/381/2014, de 22 de desembre, per la qual s'aprovaven les bases reguladores de les subvencions destinades a la Xarxa d'impulsors del Programa de Garantia Juvenil a Catalunya i s'obre la convocatòria anticipada per a l'any 2015.
L'objectiu d'aquesta mesura de foment era reduir l'atur juvenil amb ocupació de qualitat.
Posteriorment, aquesta Ordre va ser modificada per l'Ordre TSF/177/2016, de 22 de juny, amb la que s'allargava el període d'execució d'aquest programa fins l'any 2017.
El Programa Xarxa d'impulsors, impulsat pel Servei Públic d'Ocupació, ha resultat un èxit en quant a promocionar i difondre el Programa de Garantia Juvenil a Catalunya, i apropar les polítiques d'ocupació juvenil als i les joves, segons les seves necessitats i els recursos i dispositius dels territoris.
L'estar en contacte amb les persones joves per fer el seguiment i la tutorització durant i després de la seva participació en els programes específics així com dur a terme la coordinació amb organismes i entitats també participants d'aquest Programa de Garantia Juvenil, ha permès obtenir una diagnosi de les necessitats de la població jove, tan a nivell laboral, com formatiu.
A partir de l'experiència del Programa de la Xarxa d'impulsors i de l'avaluació de l'impacte de les actuacions realitzades, es considera necessari aprofitar les inèrcies territorials desenvolupades durant els 3 anys, i incorporar noves actuacions als projectes de cada territori, centralitzant el focus d'atenció per aquella població més jove, i amb majors vulnerabilitats, ja sigui, mitjançant l'atenció directe a aquests col·lectius, o treballant amb les entitats i la resta de dispositius dels territoris per construir i facilitar un treball cooperatiu que millori l'atenció integral dels nois i noies.
Vist això, el Govern de la Generalitat aposta per garantir que aquesta població jove tingui una continuïtat tant formativa com laboral, i proposa crear unitats especialitzades en ocupació juvenil que donin atenció a aquest col·lectiu en el seu procés d'orientació i/o assessorament laboral i la seva transició cap el mercat de treball, així com fomentar un treball en xarxa i transversal entre els dispositius de Salut, Serveis Socials, Ensenyament, Ocupació, Joventut, Direcció General d'Atenció a la Infància i l'Adolescència, etc.;
Aquestes noves unitats assentaran les bases per establir un servei estructural al sistema per dur a terme la coordinació i crear un nexe de relació entre els diferents dispositius que les diferents Administracions Públiques tenen per treballar amb persones joves, sobretot les que tenen dificultats en el seu desenvolupament personal, acadèmic, laboral, etc.
Vist el Reglament (UE) núm. 1303/2013 del Parlament Europeu i del Consell, de 17 de desembre de 2013, pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, i pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca, i es deroga el Reglament (CE) núm. 1083/2006 del Consell;
Vist el Reglament (UE) núm. 1304/2013 del Parlament Europeu i del Consell de 17 de desembre de 2013 relatiu al Fons Social Europeu i pel qual es deroga el Reglament (CE) núm. 1081/2006 del Consell, ambdós modificats pel Reglament (UE i Euratom) 2018/1046 del Parlament Europeu i del Consell, de 18 de juliol de 2018;
Vist l'Ordre ESS/1924/2016, de 13 de desembre, per la qual es determinen les despeses subvencionables pel Fons Social Europeu durant el període de programació 2014-2020.
Vist el Programa Operatiu d'Ocupació Juvenil 2014-2020, Núm.
CCI2014ES05M90P001, aprovat per Decisió d'execució de la CE de 12 de desembre de 2014;
Vista la Llei 18/2014, de 15 d'octubre, d'aprovació de mesures urgents per al creixement, la competitivitat i l'eficiència, que regula les bases del Sistema Nacional de Garantia Juvenil i el procediment d'inscripció entre d'altres mesures modificada per la Llei 25/2015, de 28 de juliol; i pel Reial decret Llei 6/2016, de 23 de desembre, de mesures urgents per a l'impuls del Sistema Nacional de Garantia Juvenil;
Vista la Llei 13/2015, de 9 de juliol, d'ordenació del sistema d'ocupació i del Servei Públic d'Ocupació de Catalunya;
Vista la Llei 11/2014, de 10 d'octubre, per a garantir els drets de lesbianes, gais, bisexuals, transgèneres i intersexuals i per eradicar l'homofòbia, la bifòbia i la transfòbia.
Aprovar les bases reguladores de les subvencions que tenen per objecte la posada en marxa d'un Programa referent d'ocupació juvenil.
S'autoritza la persona titular de la Direcció del Servei Públic d'Ocupació de Catalunya a dictar les disposicions que consideri oportunes per al desenvolupament d'aquesta Ordre.
Les subvencions atorgades d'acord amb les Ordres que estableix la disposició derogatòria d'aquesta Ordre es continuaran regint per les bases reguladores a l'empara de les quals es van atorgar.
Queden derogades l'Ordre EMO/381/2014, de 22 de desembre, per la qual s'aproven les bases reguladores de les subvencions destinades a la Xarxa d'impulsors del Programa de Garantia Juvenil a Catalunya, i s'obre la convocatòria anticipada per a l'any 2015 i l'Ordre TSF/177/2016, de 22 de juny, per la qual es modifica l'Ordre EMO/381/2014, de 22 de desembre.
L'objecte d'aquestes bases és regular les subvencions destinades a la posada en marxa d'un Programa referent d'ocupació juvenil.
L'objectiu principal del programa és facilitar i acompanyar la transició de les persones joves des del sistema educatiu al sistema laboral i/o ocupacional mitjançant el treball en xarxa i transversal entre els diferents dispositius que treballen amb persones joves, per tal d'oferir els recursos més convenients en funció de les casuístiques personals i/o socials de cadascú, mitjançant l'establiment d'unes unitats especialitzades en el territori.
En el marc de la mesura d'Orientació per a l'Ocupació, es consideraran actuacions subvencionables aquelles necessàries per desenvolupar el Programa referent, mitjançant unitats especialitzades en ocupació juvenil per facilitar i acompanyar la transició de les persones joves des del sistema educatiu al sistema laboral i/o ocupacional, i que consistiran principalment en:
a) Tota intervenció directa d'informació, orientació i acompanyament als i les joves,
b) Totes les actuacions desenvolupades amb els professionals de centres educatius, i/o d'altres dispositius sociolaborals, com entitats formatives, de serveis socials o salut i que indirectament impactin sobre una millor situació dels i les joves d'un territori.
En el marc del Fons Social Europeu, aquestes actuacions contribueixen a assolir els resultats definits per l'objectiu Temàtic 8, l'Eix prioritari 1, la Prioritat d'Inversió 8.7, l'Objectiu Específic 8.7.1, i la categoria d'inversió 108.
La prioritat d'Inversió 8.7 preveu la modernització de les institucions del mercat de treball, com els serveis d'ocupació públics i privats, i la millora de la resposta a les necessitats del mercat laboral, també a través de mesures que augmentin la mobilitat laboral transnacional, així com a través de programes de mobilitat i una millor cooperació entre institucions i parts interessades corresponents.
I l'objectiu específic 8.7.1 preveu millorar la qualitat i resposta de les institucions del mercat de treball i la seva coordinació en l'àmbit nacional i autonòmic a través de la seva modernització, incloent la creació de les estructures necessàries per a la implantació dels sistemes de Garantia Juvenil.
Les actuacions a portar a terme s'han d'encabir en el que determina el Pla Nacional d'implementació de la Garantia Juvenil, corresponent a l'Objectiu temàtic 8: promoure la sostenibilitat i la qualitat en l'ocupació i afavorir la mobilitat laboral.
3.1 Podran ser entitats beneficiàries d'aquesta subvenció les entitats següents:
a) Els ajuntaments i els consells comarcals de Catalunya o, en el seu lloc, els seus organismes autònoms o les entitats dependents o vinculades a aquells, que pertanyin als municipis o comarques respectivament.
b) Les organitzacions empresarials i sindicals més representatives de Catalunya.
En defecte d'aquestes, les entitats vinculades o associades a aquestes que tinguin encomanada o desenvolupin programes i serveis de la Garantia Juvenil
3.2 La distribució territorial i el tipus d'entitats que hi poden participar de les mencionades als punts a) i b) d'aquesta mateixa base es concretaran a cada convocatòria.
c) Complir amb la quota legal de reserva de llocs de treball en la plantilla de l'empresa prevista a l'article 42.1 del Text refós de la Llei general de les persones amb discapacitat i de la seva inclusió social, aprovat pel Reial decret legislatiu 1/2013, de 29 de novembre, o amb les mesures alternatives de caràcter excepcional previstes pel Reial decret 364/2005, de 8 d'abril, i pel Decret 86/2015, de 2 de juny, sobre l'aplicació de la quota de reserva del 2% a favor de persones amb discapacitat en empreses de 50 o més persones treballadores i de les mesures alternatives de caràcter excepcional al seu compliment.
d) Complir amb l'obligació d'indicar, d'acord amb els agents socials, els mitjans que utilitzen per a prevenir i detectar casos d'assetjament sexual i d'assetjament per raó de sexe i d'intervenir-hi en llurs centres de treball, de conformitat amb l'article 29 de la Llei 5/2008, de 24 d'abril, del dret de les dones a eradicar la violència masclista, per aquelles entitats beneficiàries que siguin empreses amb 25 o més persones treballadores, i també d'acord amb el que indica l'article 48 de la Llei Orgànica 3/2007, de 22 de març, per la igualtat efectiva de dones i homes, referit a les mesures específiques per a la prevenció de l'assetjament sexual i per raó de sexe en el treball.
f) No haver estat sancionades amb la sanció accessòria de pèrdua o exclusió a l'accés d'ajudes, bonificacions i beneficis derivats de l'aplicació dels programes d'ocupació o formació professional per a l'ocupació prevista en l'article 46 i 46 bis del Reial decret Legislatiu 5/2000, de 4 d'agost pel qual s'aprova el Text refós de la Llei sobre infraccions i sancions de l'ordre social sempre i quan la sanció sigui ferma i vigent.
g) Disposar de l'acord del Ple, o certificació de l'acord de l'òrgan que resulti competent per l'aprovació del projecte i de la sol·licitud de subvenció.
h) Disposar del certificat del/de la secretari/ària i/o interventor/a de l'administració local on es fa constar la disposició pressupostària per al finançament de la part de l'acció finançada directament pel sol·licitant, amb indicació de les partides pressupostàries corresponents.
i) Disposar de l'acord o acords municipals pels quals es decideix la creació de l'entitat i els estatuts i/o altres documents fundacionals, i les seves modificacions.
j) Disposar de capacitat tècnica i econòmica per executar les actuacions subvencionables.
k) Estar al corrent de pagament de les obligacions tributàries amb l'Estat i la Generalitat de Catalunya i les obligacions davant la Tresoreria de la Seguretat Social
l) Complir amb l'obligació establerta en l'article 11 de la llei 17/2015, del 21 de juliol, d'igualtat efectiva de dones i homes de no haver estat sancionades amb sancions greus o molt greus o condemnades perquè han exercit o tolerat pràctiques laborals considerades discriminatòries per raó de sexe o de gènere, sancionades per resolució administrativa ferma o condemnades per sentència judicial ferma, sempre i quan la sanció sigui vigent.
m) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals, i el Reial decret 39/1997, de 17 de gener, pel qual s'aprova el Reglament dels serveis de prevenció.
n) Complir amb l'obligació de respectar la igualtat de tracte i d'oportunitats en l'àmbit laboral i, amb aquesta finalitat adoptar mesures destinades a evitar qualsevol tipus de discriminació laboral entre dones i homes.
En cas d'empreses amb més de dos-centes cinquanta persones treballadores i aquelles el conveni col·lectiu de les quals ho estableixi hauran d'elaborar i aplicar amb caràcter obligatori un Pla d'Igualtat d'acord amb el que estableixen l'article 45 de la Llei orgànica 3/2007, de 22 de març i l'article 36 de la Llei 17/2015, de 21 de juliol, d'igualtat efectiva de dones i homes.
o) Respectar el dret d'accessibilitat per a les persones amb discapacitat d'acord amb la Llei 13/2014, de 30 d'octubre, d'accessibilitat.
p) Respectar la normativa vigent en matèria de desenvolupament sostenible.
q) Disposar de la acreditació mitjançant certificació negativa del Registre central de delinqüents sexuals, que les persones que treballen per l'entitat beneficiària i que en l'exercici de les seves funcions tenen contacte habitual amb menors, no han estat condemnades en sentència ferma per algun delicte contra la llibertat i indemnitat sexual, tal i com estableix l'article 13.5 de la Llei orgànica 1/1996, de 15 de gener, de protecció jurídica del menor.
r) Les entitats sol·licitants de les subvencions s'han d'adherir al codi ètic que figura com a annex 2 a aquestes bases reguladores.
s) Complir amb les obligacions que es determinen en la base 23 de l'annex 1 d'aquesta Ordre.
4.2 El compliment d'aquests requisits s'haurà d'acreditar mitjançant la signatura de les declaracions responsables que inclourà la sol·licitud de l'ajut.
Desenvolupament de les actuacions subvencionables
Per al desenvolupament de les actuacions emmarcades en el programa, les unitats especialitzades hauran d'estar integrades per una persona que realitzarà la tasca de referent ocupacional, a temps complert amb una durada de 12 mesos.
La persona referent disposarà dels mitjans i recursos tècnics necessaris pel desenvolupament de les actuacions subvencionables.
Les actuacions subvencionables previstes a la base 2 es portaran a terme en els punts d'actuació que s'autoritzin a la resolució d'atorgament de subvenció.
Desenvolupament de les actuacions directes d'informació, orientació i acompanyament als i les joves
En el marc del Programa referent d'Ocupació juvenil, s'haurà de dur a terme l'atenció directe a la persona jove, a través d'una informació i orientació tant de manera individual i personalitzada com de manera grupal.
Aquestes actuacions tindran com a objectiu facilitar i acompanyar la transició de les persones joves des del sistema educatiu al sistema laboral i/o ocupacional.
Les intervencions directes es desenvoluparan tant en els punts d'actuació de les unitats especialitzades en ocupació juvenil, com en altres espais participats per joves, amb l'objectiu d'apropar-se el màxim possible a les característiques d'aquest col·lectiu i a les seves necessitats.
La intervenció directe amb els i les joves, podrà contemplar també la intervenció amb l'entorn familiar d'aquests, si es considera necessari, i sempre de manera acordada prèviament amb aquells professionals que ja estiguin treballant amb aquest col·lectiu, com per exemple els i les professionals dels centres educatius o dels serveis socials dels municipis, entre d'altres.
Serà obligatori assegurar l'atenció en aquelles persones més joves i que no aconsegueixen trobar el seu espai en el sistema educatiu o que per necessitat socials, necessiten d'un acompanyament un cop finalitzen l'etapa d'Educació Secundària Obligatòria.
Les actuacions d'informació, orientació i acompanyament als i les joves podrà constar d'una única sessió de caire informatiu o d'un procés més ampli format per diferents sessions.
En tot cas, quan les actuacions s'emmarquin en un procés d'orientació, el procés haurà de constar, com a mínim, de la sessió d'acollida inicial i les tutories de seguiment.
Les tutories podran ser individuals o grupals, depenent dels objectius que es vulguin assolir i dels continguts que siguin necessaris treballar.
En el marc del procés d'orientació amb aquests nois i noies, es treballarà principalment els següents continguts:
La identificació i desenvolupament de les competències clau per l'ocupabilitat
- Aproximació al context Laboral
- Identificació de competències bàsiques i transversals
- Mercat de treball i ocupacions
- Canals, eines i procés de selecció
Un cop identificats els continguts més rellevants a treballar amb els joves, serà necessari establir un pla de treball, que contempli actuacions a curt i mig termini amb l'objectiu de fomentar que es mantingui en el sistema educatiu reglat o trobi el seu encaix en la formació professionalitzadora en l'àmbit ocupacional.
Per gestionar, informar i fer el seguiment de les actuacions que es duran a terme, les entitats beneficiàries disposaran de l'aplicatiu informàtic GALILEU.
Mitjançant aquest aplicatiu es recollirà la informació qualitativa i quantitativa de les actuacions d'informació i orientació.
L'aplicació GALILEU també permetrà accedir a la informació disponible sobre el mercat laboral i d'altres recursos que poden ser d'interès pels les joves.
En cap cas, es podrà fer un ús de l'aplicatiu que no sigui exclusiu per atendre les persones ateses en el marc del Programa Referent d'Ocupació Juvenil.
Qualsevol incompliment en aquest cas, podrà ser motiu de sanció en la subvenció.
Actuacions desenvolupades amb els professionals de centres educatius, i/o d'altres dispositius sociolaborals, com entitats formatives, de serveis socials o salut.
En el marc del Programa referent d'ocupació juvenil, s'hauran de desenvolupar actuacions de coordinació, amb els diferents agents de cada territori, enfocades a millorar la situació tant de joves concrets com de millores estructurals al territori.
En tot cas, serà obligatori vetllar per la participació d'agents d' Ensenyament, Salut, Oficines de treball, Oficines de joventut i Serveis Socials.
Aquestes actuacions de coordinació podran ser:
- Sessions de treball territorials amb els agents del territori.
- Reunions i sessions formatives específiques amb els professionals dels centres educatius.
- Informació de la cartera de serveis ocupacionals i altres a professionals
- Elaboració d'un mapa del territori: recursos i serveis.
- Creació de taules d'ocupació juvenil i/o suport a les transicions una taula de Garantia Juvenil o vinculació a les ja existents si és el cas.
Aquestes actuacions, tindran sempre com a finalitat establir canals de comunicació i derivació entre els diferents agents, amb l'objectiu d'assegurar que els nois i noies, especialment aquells més vulnerables puguin ser atesos de manera integral, si el seu perfil ho requereix per poder completar amb èxit els seus itineraris formatius i millorar l'ocupabilitat.
Les entitats beneficiàries hauran de dur un control de totes aquelles actuacions transversals i de coordinació que no siguin d'intervenció directe amb joves.
Per dur el registre, hauran de complementar la graella d'activitat que el SOC posarà a la seva disposició.
El personal tècnic referent d'ocupació Juvenil haurà de presentar durant la fase d'execució els informes amb l'activitat realitzada.
Aquests informes deixaran evidència de la intervenció directe amb les persones joves i també de les actuacions amb els professionals dels diferents dispositius.
Els formats i terminis d'entrega d'aquestes evidències es determinaran a cada convocatòria.
Seguiment des del Servei Públic d'Ocupació de Catalunya.
El Servei Públic d'Ocupació de Catalunya portarà a terme la coordinació tècnica, dinamització, seguiment i avaluació de les actuacions del personal tècnic referent d'ocupació juvenil.
Des de l'Àrea d'Ocupació Juvenil, s'impulsarà i facilitarà la coordinació entre els diferents tècnics i tècniques Referents, tant per canals telemàtics com presencials, i es potenciarà el treball en xarxa mitjançant trobades territorialitzades i sessions formatives.
Per assegurar un millor seguiment dels diferents projectes, l'Àrea d'Ocupació Juvenil del SOC es coordinarà tant amb el Departament d'Ensenyament com amb la Direcció General de Joventut del Departament de Treball, Afers Socials i Famílies, de la Generalitat de Catalunya.
La persona tècnica referent està obligada a assistir a les sessions de coordinació i de formació.
Qualsevol no assistència, haurà d'acreditar-se i comunicar-se al SOC.
Perfil de persona tècnica referent
Per dur a terme aquest programa les persones que es contractin hauran de complir els següents requisits:
- Estar en possessió d'una titulació universitària oficial de grau o haver superat el primer o segon cicle d'educació universitària, preferentment en pedagogia, psicopedagogia, psicologia, educació social, treball social.
- Acreditar formació complementària relacionada amb ocupació i/o ensenyament, o joventut.
- Tenir experiència laboral mínim de 2 anys en intervenció directe amb joves menors de 25 anys, que pot ser:
- En l'àmbit del lleure, en projectes d'educació i/o ocupació a la comarca on desenvoluparà les tasques de persona tècnica referent,
- O bé, en el sistema educatiu reglat (centres educatius d'ESO, Batxillerat o Formació Professional)
- Estar inscrit al Servei Públic d'Ocupació de Catalunya com a demandants d'ocupació, preferentment com a no ocupats.
També hauran d'acreditar que no han estat condemnades en sentència ferma per algun delicte contra la llibertat i indemnitat sexual, mitjançant certificació negativa del Registre central de delinqüents sexuals.
Les entitats subvencionades gestionaran el procés de selecció de la persona tècnica a contractar mitjançant una oferta de feina publicada a les oficines de Treball.
En cas que la persona tècnica referent no superi el període de prova, es rescindeixi el seu contracte o sigui acomiadada procedentment, l'entitat beneficiària podrà formalitzar un nou contracte amb les mateixes condicions i requisits i amb una durada màxima del temps que resta per complir els 12 mesos de durada del projecte.
El període màxim en que una unitat especialitzada en ocupació juvenil pot estar sense la persona Referent serà de 30 dies naturals per la totalitat del període d'execució de 12 mesos.
Les persones destinatàries del Programa referent d'ocupació juvenil són les persones joves entre 16 i 29 anys i especialment aquelles persones més joves amb especial dificultats per motius personals i/o socials i amb major necessitat d'assessorament i acompanyament en el procés de transició del sistema educatiu al sistema laboral i/o ocupacional.
Selecció de les persones destinatàries
Les persones joves podran arribar al Programa referent d'ocupació juvenil de manera autònoma o mitjançant el seu centre de formació o d'altres dispositius.
8.1 La quantia de subvenció a atorgar per projecte referent serà el resultant de multiplicar una quantia màxima per unitat referent d'ocupació juvenil pel nombre d'unitats atorgades, d'acord amb el que estableix la base 2 i la base 5 de l'annex 1 d'aquesta Ordre.
8.2 La quantia màxima prevista a l'apartat anterior serà un import econòmic calculat sobre la base de la quantia equivalent al cost laboral d'una persona referent durant 12 mesos i jornada completa, incrementat en un 15% en concepte de despeses indirectes.
8.3 En cap cas, l'import de les subvencions concedides no pot ser d'una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat a desenvolupar pel beneficiari.
8.4 La convocatòria determinarà l'import màxim de subvenció previst a l'apartat 2 d'aquesta base, així com el nombre màxim d'unitats especialitzades que es podran atorgar, d'acord amb la distribució territorial prevista a la base 3.
9.1 Es considera despesa subvencionable la que de manera inequívoca respongui a la naturalesa de l'activitat subvencionada, resulti estrictament necessària i es realitzi en el termini i les condicions que determinin aquestes bases.
Es considera despesa realitzada la que hagi estat efectivament pagada amb anterioritat a la finalització del període de justificació previst a la convocatòria corresponent.
9.2 Als efectes d'aquesta Ordre, es consideren despeses subvencionables de les actuacions previstes a la base 2 d'aquesta ordre següents:
a) La despesa directa de personal contractat com a referent d'ocupació, integrada per:
Les retribucions brutes pactades amb l'empresa o establertes en conveni col·lectiu.
S'inclouen en aquest concepte les percepcions salarials següents: el salari base, els complements per antiguitat, els complements per coneixements especials, turnicitat, nocturnitat, penositat o d'altres complements derivats de l'activitat, les pagues extraordinàries, els incentius a la producció, les hores extraordinàries i els complements de residència.
Les percepcions extrasalarials pactades amb l'empresa o establertes en el conveni col·lectiu pels conceptes de plus de distància i transport, pagades per l'empresa a les persones treballadores als efectes de minorar o cobrir el seu desplaçament fins el centre de treball habitual.
La indemnització per finalització del servei prestat regulat a l'article 49.1.c) del text refós de la Llei de l'Estatut dels Treballadors, aprovat pel Real Decret Legislatiu 2/2015, de 23 d'octubre, sempre i quan el servei estigui vinculat a l'operació cofinançada pel FSE.
La Seguretat Social a càrrec de l'empresa.
b) Les despeses indirectes derivades de l'actuació de cada persona tècnica referent d'ocupació juvenil en l'exercici de les seves funcions previst a la base 5 de l'annex 1 de l'Ordre.
9.3 No són despeses subvencionables les següents:
Els complements o plusos salarials (antiguitat, coneixements especials, complements de lloc, complements en funció del resultat de l'empresa, complements quantitat i qualitat) no seran subvencionables, excepte que es trobin fixats en el conveni col·lectiu o en el contracte de la persona treballadora.
En cas de períodes de baixa laboral de la persona contractada, tant si és per malaltia o accident comú, com per malaltia o accident professional o per maternitat o paternitat, seran subvencionables les despeses salarials i de seguretat social de la persona que la substitueixi, però no els de la persona treballadora de baixa.
La percepció salarial corresponent a la participació en beneficis
9.4 Criteris d'imputació de les despeses:
En relació amb la despesa de personal, aquesta es calcularà tenint en compte les hores realitzades segons temporalització, pel cost per hora de cada persona treballadora (cost/hora).
Es considera cost laboral el integrat per les despeses indicades al punt 2 apartat a) d'aquesta base.
Despeses indirectes: s'imputarà un import equivalent al 15% de les despeses directes de personal correctament verificades.
10.1 Les sol·licituds i altres tràmits associats al procediment de concessió de les subvencions i la seva justificació, s'han de presentar segons models normalitzats i seguint les indicacions que estaran disponibles a l'espai Tràmits de la Seu electrònica de la Generalitat de Catalunya ( http://web.gencat.cat/ca/tramits ), concretament buscant el tràmit "Subvenció Programa referent d'ocupació juvenil" en el cercador de Tràmits gencat.
La corresponent resolució de convocatòria detallarà els terminis de presentació de les sol·licituds i la resta de tràmits.
10.2 Les sol·licituds i altres tràmits associats al procediment de concessió de subvencions i a la seva justificació, es presentaran exclusivament per mitjans telemàtics, acompanyades de la documentació que preveuen aquestes bases.
10.3 Les persones interessades s'han d'autenticar per fer la resta de transaccions associades al procediment de concessió i justificació dels ajuts per mitjans telemàtics, a través del sistema de signatura electrònica que determini la pròpia Seu electrònica.
10.4 En el supòsit d'interrupció per circumstàncies accidentals del funcionament de la Seu electrònica, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
En aquest sentit, cal tenir en compte el que indica l'article 28.7 de la Llei 39/2015, d'1 d'octubre, que estableix que els interessants es responsabilitzen de la veracitat dels documents que presentin.
10.7 La signatura de la sol·licitud comporta l'autorització al Servei Públic d'Ocupació de Catalunya per obtenir per mitjans electrònics les dades relatives a les obligacions tributàries i de la Seguretat Social.
A més, també es consultarà les dades relatives a la constitució, estatuts i altres documents fundacionals, mitjançant la consulta al Registre d'entitats, sempre que aquestes dades estiguin disponibles en els esmentats registres.
10.8 En cas que sigui necessari consultar en qualsevol moment de la tramitació de la subvenció, a través d'interoperabilitat, dades de terceres persones, caldrà que l'entitat sol·licitat obtingui la corresponent autorització, i en cas de no autoritzar-ho, s'hauran de demanar i presentar els documents acreditatius corresponents.
En el cas que la persona sol·licitant sigui una persona jurídica, per realitzar la sol·licitud caldrà el certificat digital del representant de l'empresa, d'acord amb l'establert als paràgrafs anteriors.
11.1 Amb les sol·licituds s'ha d'adjuntar la documentació que es relaciona a continuació:
a) Memòria Tècnica del projecte d'activitat o actuació, on es desenvolupi una primera diagnosi i reconeixement del territori per planificar l'actuació, tant pel que fa al perfil de joves, com de dispositius (ensenyament, serveis socials, joventut etc).
També inclourà la descripció dels espais i el lloc de realització del projecte, així com les dates d'inici i finalització previstes per desenvolupar les accions exposades en la base 2.
En cas que es contemplin diferents espais, de treball, s'hauran de detallar tots els que s'habilitin.
b) Memòria econòmica amb el Pressupost complet i detallat del projecte en el qual figurin totes les despeses i els ingressos previstos, la quantia de la subvenció que se sol·licita i el detall de les fonts de finançament, segons les pautes del model, de la línia de subvencions corresponent.
c) Quan la signatura electrònica de la persona que signa la sol·licitud acredita la representativitat amb què actua no és necessari aportar més documentació en relació a la representació.
- Full de domiciliació bancària degudament omplert, si no s'ha presentat anteriorment, o han transcorregut més de cinc anys, o s'ha modificat el seu contingut, d'acord amb el model del Departament de la Vicepresidència i d'Economia i Hisenda de la Generalitat de Catalunya, disponible a l'adreça d'Internet:
11.3 En cas de documents que ja es trobin en poder de qualsevol dels departaments de la Generalitat de Catalunya, en aplicació del que preveu l'article 28.3.1.d) de la Llei 39/2015, d'1 d'octubre, del procediment administratiu comú de les administracions públiques, la seva aportació es pot substituir per una declaració de la persona o entitat sol·licitant conforme no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
En cas que s'haguessin produït modificacions en la documentació presentada, hagi prescrit el seu període de vigència o hagin transcorregut més de 5 anys des de la finalització del procediment pel qual es va lliurar, s'haurà de presentar necessàriament la nova documentació.
11.4 Les persones sol·licitants que hagin negociat amb l'Agència Estatal de l'Administració Tributària, l'Agència Tributària de Catalunya o la Tresoreria General de la Seguretat Social una pròrroga, un ajornament, una moratòria o qualsevol altra condició especial dels seus deutes, cal que aportin la documentació que acrediti aquesta prerrogativa especial, juntament amb la sol·licitud.
11.5 En cas que s'hagi de presentar juntament a la sol·licitud de subvenció documentació addicional a l'esmentada en aquesta base, el detall d'aquesta documentació estarà en la corresponent resolució de convocatòria.
L'incompliment dels requisits no esmenables previstos a l'Ordre, o del termini de presentació de sol·licituds que estableix la convocatòria comporta la inadmissió de la sol·licitud.
La manca de presentació de qualsevol dels documents que preveu la base 11 de l'annex 1 d'aquesta Ordre o la manca d'esmena dels requisits esmenables en el termini de 10 dies hàbils i amb el requeriment previ, comporta el desistiment de la sol·licitud.
Qualsevol persona sol·licitant pot desistir expressament de la seva sol·licitud de subvenció presentant un escrit de desistiment i la persona responsable de l'Àrea d'Ocupació Juvenil ha d'acceptar el desistiment amb la resolució corresponent.
Prèviament a la concessió de les subvencions, la persona responsable de l'Àrea d'Ocupació Juvenil ha de resoldre sobre la inadmissió o el desistiment de les sol·licituds.
Aquesta resolució es notificarà a la persona o entitat interessada mitjançant notificació individual.
Contra aquesta resolució, que no exhaureix la via administrativa, es podrà interposar recurs d'alçada davant de la persona titular de la Direcció del Servei Públic d'Ocupació de Catalunya en el termini d'un mes a comptar de la notificació.
Requisits per obtenir la subvenció
Per obtenir la subvenció les entitats hauran de ser entitat beneficiaria segons la base 3.1 de l'annex 1 d'aquesta Ordre i ser una de les entitats que consten a la distribució territorial prevista a la convocatòria.
A més, hauran de complir amb els requisits establerts a la base 4 de l'annex 1 d'aquesta Ordre per poder ser una entitat beneficiària.
14.1 El procediment de concessió de les subvencions regulades en aquesta Ordre és el de concurrència no competitiva.
El procediment s'inicia l'endemà de la data de publicació de la convocatòria al Diari Oficial de la Generalitat de Catalunya.
14.2 L'òrgan competent per a la instrucció del procediment és la persona responsable de Serveis d'Atenció i Suport als joves de l'Àrea d'Ocupació Juvenil.
14.3 Un cop tancat el període de presentació de sol·licituds es verificarà que les entitats sol·licitants compleixin els requisits per ser beneficiàries de les subvencions i també han d'aportar tota la documentació relacionada a la base 11.1 de l'annex 1 d'aquesta Ordre.
15.1 L'òrgan competent per dictar la resolució és la persona titular de la Direcció del Servei Públic d'Ocupació de Catalunya, a proposta de la persona responsable de l'Àrea d'Ocupació Juvenil.
15.2 El termini màxim per emetre la resolució i notificar-la serà de sis mesos, a comptar des de la data de la publicació de la convocatòria.
15.3 La resolució d'atorgament ha de ser degudament motivada i ha de contenir, com a mínim, la identificació de la persona o persones sol·licitants a les quals es concedeix la subvenció, l'import i, si escau, el percentatge subvencionat del pressupost de l'activitat, i en cas que s'autoritzin bestretes, la justificació de l'execució de l'objecte de la subvenció, la forma i la quantia de les garanties que, si s'escau, ha de presentar el beneficiari, i, si escau, l'autorització de subcontractació de les actuacions subvencionables.
15.4 Aquesta resolució es notificarà a l'entitat interessada a través de mitjans electrònics mitjançant notificació individual.
Pel que fa a la notificació electrònica individual, en el cas d'entitats de titularitat privada i ciutadania, el servei de notificacions electròniques ofereix una adreça electrònica que actua com a dipòsit de les notificacions electròniques, i que compleix els requisits i les garanties de seguretat exigits per la legislació vigent.
Les entitats rebran un avís, sense efectes jurídics, del dipòsit de les vostres notificacions per correu electrònic o missatge curt a la bústia o el/s telèfon/s indicat/s.
D'acord amb els articles 43.2 i 43.3 de la Llei 39/2015, d'1 d'octubre, del procediment administratiu comú de les administracions públiques, i l'article 56.4 de la Llei 26/2010, de 3 d'agost, de règim jurídic i de procediment de les administracions públiques de Catalunya, des del moment del dipòsit de la notificació per part del Servei Públic d'Ocupació de Catalunya disposeu de 10 dies naturals per a la seva visualització o rebuig.
Si transcorregut el termini de 10 dies naturals no heu accedit al contingut de la notificació, aquesta s'entendrà rebutjada, llevat que d'ofici o a instància de la persona destinatària es comprovi la impossibilitat tècnica o material d'accedir-hi.
Si la notificació s'ha rebutjat es considera realitzat el tràmit i es pot continuar el procediment.
15.5 En el cas de las Administracions Públiques, la notificació s'entén practicada quan es realitza el corresponent assentament registral.
En cas que l'òrgan competent no dicti i notifiqui la resolució en el termini de sis mesos, s'entendrà que la sol·licitud ha estat desestimada, d'acord amb l'article 54.2 e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
15.6 La resolució d'atorgament o de denegació de les subvencions, que no exhaureix la via administrativa, pot ser objecte de recurs d'alçada davant la persona titular de la Secretaria del Departament de Treball, Afers Socials i Famílies en el termini en el termini d'un mes, a comptar de l'endemà de la notificació de la resolució, segons el que estableix l'article 121 de la Llei 39/2015, d'1 d'octubre, de Procediment Administratiu Comú de les Administracions, i l'article 76 de la Llei 26/2010, del 3 d'agost.
15.8 L'atorgament de les subvencions està supeditat a la possibilitat de reducció parcial o total de la subvenció, abans que es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
El Programa referent d'ocupació juvenil tindrà una durada màxima de 12 mesos.
En la corresponent resolució de convocatòria es determinarà el termini d'execució del programa.
L'execució de les accions en el marc del Programa Operatiu d'Ocupació Juvenil no podrà haver- se iniciat abans de l'1 de gener de 2014 i no podrà finalitzar més tard del 31 de desembre de 2022.
17.1 Prèviament al reconeixement de l'obligació de cadascun dels pagaments es comprovarà d'ofici si la entitat beneficiària està al corrent de les obligacions tributàries i amb la Seguretat Social.
La signatura de la sol·licitud de subvenció per part de la entitat beneficiària implica l'autorització per fer-ne la comprovació.
En cas que l'entitat beneficiària no tingui la residència fiscal en territori espanyol, ha de presentar un certificat emès per les autoritats competents del país de residència.
17.2 Per les entitats beneficiàries recollides en el punt a) de la base 3 de l'annex 1 d'aquesta Ordre, el pagament de la subvenció es tramita mitjançant una bestreta del 90 % de l'import atorgat, una vegada notificada la resolució d'atorgament i per la qual no s'exigeixen garanties.
El pagament del 10 % restant s'ha de tramitar un cop l'activitat subvencionada ha estat degudament justificada, d'acord amb el que estableixen aquestes bases i la normativa aplicable.
Per les entitats beneficiàries recollides en el punt b) de la base 3 de l'annex 1 d'aquesta Ordre, el pagament de la subvenció es tramita mitjançant una bestreta del 80 % de l'import atorgat, una vegada notificada la resolució d'atorgament i per la qual no s'exigeixen garanties.
El pagament del 20 % restant s'ha de tramitar un cop l'activitat subvencionada ha estat degudament justificada, d'acord amb el que estableixen aquestes bases i la normativa aplicable.
18.2 L'entitat beneficiària té l'obligació de proposar a l'òrgan concedent qualsevol canvi que, dins de la mateixa finalitat, es pugui produir en la destinació de la subvenció que, si s'escau, ha d'ésser expressament autoritzat per l'òrgan concedent, en els termes de l'article 95 e) del Decret legislatiu 3/2002 de 24 de desembre, pel qual s'aprova el Text refós de la Llei de finances públiques de Catalunya.
No es poden subcontractar les actuacions previstes en aquesta Ordre.
20.1 L'entitat beneficiària haurà de presentar la documentació d'execució corresponent a cada actuació segons models normalitzats, i seguint les indicacions que estaran disponibles a l'espai Tràmits de la Seu electrònica de la Generalitat de Catalunya ( http://web.gencat.cat/ca/tramits ), concretament buscant el tràmit "Personal tècnic referent d'ocupació juvenil" en el cercador de Tràmits gencat.
20.2 En cas, que l'import atorgat sigui superior a 10.000 euros, un cop rebuda la resolució d'atorgament, caldrà aportar una declaració comunicant la informació relativa a les retribucions dels òrgans de direcció o administració, a l'efecte de fer-les públiques, d'acord amb el que s'estableix a l'article 15.2 de la Llei 19/2014, de 29 de desembre, de transparència, accés a la informació pública i bon govern.
20.3 Per altra banda, la documentació d'execució que s'estableix a la base 5.2.1. de l'annex d'aquesta Ordre, que es genera en el desenvolupament de les actuacions, i que les entitats beneficiàries hauran de custodiar o presentar com a evidències de la realització de les actuacions es detallarà en la corresponent resolució de convocatòria.
21.1 La justificació del compliment de les condicions imposades i de la consecució de l'objecte de la subvenció es farà d'acord amb el preveuen els articles 30 i 31 de la Llei 38/2003, de 17 de novembre, general de subvencions, l'article 98.1 del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya, l'Ordre ECO/172/2015, de 3 de juny, sobre les formes de justificació de subvencions.
En el supòsit d'actuacions cofinançades per l'FSE-Iniciativa d'Ocupació Juvenil la documentació justificativa haurà de complir els requisits que s'estableixen a l'Ordre ESS/1924/2016, de 13 de desembre, que determina les despeses subvencionables pel Fons Social Europeu durant el període de programació 2014-2020.
21.2 Un cop finalitzades les actuacions, l'entitat beneficiària haurà de presentar la justificació de la subvenció atorgada, d'acord amb les indicacions de la base 10.1 de l'annex 1 d'aquesta Ordre, en el termini que estableix el punt 6 d'aquesta base.
La modalitat de justificació serà amb per compte justificatiu amb aportació de justificants de despesa.
La justificació de les actuacions ha d'incloure una memòria explicativa del compliment de la finalitat de les actuacions, amb indicació de les activitats realitzades i dels resultats obtinguts i una memòria econòmica sobre el cost de les actuacions realitzades.
La memòria explicativa del compliment de la finalitat de les actuacions, amb el contingut detallat a continuació:
Diagnosi de la situació de l'àmbit territorial on s'ha actuat.
Anàlisi del programa respecte l'acompanyament a les persones joves durant la seva transició des del sistema educatiu al sistema laboral i/o ocupacional i la coordinació realitzada amb els diferents organismes.
Expliqueu l'experiència adquirida.
Valoreu els resultats aconseguits pel que fa a la inserció laboral i la millora de l'ocupabilitat de les persones ateses, fent explícita la relació causa-efecte entre les actuacions proposades i els resultats aconseguits.
Accions de contacte i participació amb els diferents tipus d'organismes que treballen amb les persones joves.
Valoració global de l'execució de les actuacions subvencionades.
Punts forts i aspectes a millorar.
Valoració de la repercussió social.
El contingut de la memòria econòmica és el que tot seguit es detalla:
Una relació classificada de totes les despeses subvencionables imputables al desenvolupament de l'actuació amb identificació del creditor i el document, la descripció de la despesa, l'import, la data d'emissió, la data de pagament i la forma de pagament.
Copia de tots els documents justificatius de les despeses i dels comprovants de pagament (els comprovants de pagament no s'estampillen).
Aquesta documentació s'ha d'acompanyar d'un Certificat sobre l'autenticitat dels documents presentats i la seva correcta imputació a la subvenció per evitar el sobrefinançament.
Si s'escau, carta de pagament de reintegrament de la subvenció en el supòsit de fons públics percebuts com a bestreta i no aplicats a l'objecte subvencionable, així com dels interessos que se'n derivin a comptar des del termini de finalització per a la presentació de la justificació econòmica.
21.4 Sistemes de simplificació:
Per a la justificació de les despeses indirectes, s'aplicarà com a opció de simplificació de costos, un tipus fix del 15% calculat sobre les despeses directes del personal referent.
Aquesta opció està prevista a l'article 68.b del Reglament (UE) 1303/2013.
Qualsevol correcció financera que s'apliqui sobre les despeses que serveixen de base de càlcul del tant fix, en virtut de les verificacions i controls que puguin efectuar-se, donarà lloc a una minoració de l'import imputat mitjançant el tant fix.
L'opció del tant fix per a la imputació de les despeses és obligatòria per a tots els beneficiaris de les accions concedides, durant tot el procés d'execució i liquidació, i no es pot canviar aquest sistema de justificació.
21.5 Sistema de validació de justificants de despesa
Mentre no es disposi d'un sistema de gestió electrònic, per tal de poder realitzar el control de la concurrència de subvencions, l'entitat beneficiària inclourà, en la relació de despeses de la memòria econòmica, per a cada despesa, la informació que permeti identificar a quina subvenció ha estat imputada i l'import o percentatge respecte el cost total de la despesa que s'ha imputat, així com el codi comptable.
En cas de cofinançament amb FSE, també s'inclourà el percentatge de cofinançament.
El Servei Públic d'Ocupació de Catalunya facilitarà el model normalitzat de relació de despeses.
21.6 Termini i lloc de presentació de la justificació
Les entitats beneficiàries de les subvencions resten obligades a realitzar-ne la justificació en el termini màxim d'un mes des de la finalització de les actuacions.
La persona titular del Servei de Control i Justificació Econòmica del Servei Públic d'Ocupació de Catalunya podrà atorgar una ampliació del termini establert per presentar la justificació, que no excedeixi de la meitat del termini prèviament atorgat i sempre que no es perjudiquin els drets de tercers, d'acord amb el que preveu l'article 32 de la Llei 39/2015, d'1 d'octubre, del procediment administratiu comú de les administracions públiques.
21.7 Altra documentació a presentar:
Explicació de les mesures plantejades per l'entitat beneficiària, respecte a la igualtat de gènere i la protecció i millora del medi ambient i l'acreditació del compliment de l'obligació de donar publicitat prevista a la base 23 de l'annex 1 d'aquesta Ordre.
22.1 Les actuacions de verificació de les accions subvencionables seran de dos tipus:
22.2 Les entitats beneficiàries de les subvencions s'han de sotmetre a les actuacions de verificació administrativa i sobre el terreny que realitzi la Sub-direcció de Verificació i Supervisió.
a) Complir l'objectiu i la finalitat, executar el projecte, realitzar l'activitat i adoptar el comportament que fonamenta la concessió de la subvenció, i acreditar-ho davant el Servei Públic d'Ocupació de Catalunya en la forma i termini que s'estableix a la base 20 de l'annex 1 d'aquesta Ordre.
b) Formalitzar el corresponent encàrrec de gestió, en cas que l'entitat beneficiaria sigui una entitat pública, i aquesta vulgui executar les actuacions mitjançant ens instrumentals, sempre que aquests hagin recollit expressament en la norma que els crea o en els seus estatuts que tenen la condició de mitjà propi i servei tècnic de l'entitat beneficiària d'acord amb el que estableix la Llei 9/2017, de 8 de novembre, de Contractes del Sector Públic, per la qual es transposen a l'ordenament jurídic espanyol les Directives del Parlament Europeu i del Consell 2014/23/UE i 2014/24/UE, de 26 de febrer de 2014.
c) Justificar davant l'òrgan concedent, el compliment dels requisits i les condicions que determinen la concessió o el gaudiment de la subvenció, mitjançant els justificants de l'activitat que ha de cobrir la subvenció, sense perjudici d'altres mitjans de comprovació que s'hagin establert en aquesta Ordre.
d) Conservar els justificants originals (paper i electrònics), i l'altra documentació relacionada amb la subvenció atorgada, durant un període mínim de cinc anys a comptar des de la data de finalització del termini de justificació de l'objecte de subvenció, o bé des de la data de presentació de justificants corresponents, si és anterior.
En cas de cofinançament per part del Fons Social Europeu, s'haurà de conservar tots els documents justificatius de les actuacions cofinançades per l'FSE durant un termini de tres anys a partir del 31 de desembre de l'any següent a la presentació a la Comissió Europea dels comptes en els quals s'hagin inclòs les despeses.
El Servei Públic d'Ocupació de Catalunya informarà a les entitats beneficiàries de la data d'inici d'aquest període.
Els documents s'han de conservar en forma d'original o còpia compulsada de l'original o en versió electrònica de documents originals.
e) Proposar a l'òrgan competent qualsevol canvi que, d'acord amb la normativa vigent, es pugui produir en la destinació de la subvenció, sense variar-ne la finalitat.
f) Sotmetre's a les actuacions de comprovació que corresponguin al Servei Públic d'Ocupació de Catalunya, i a les de control de l'activitat econòmica i financera que corresponguin a la Intervenció General de la Generalitat de Catalunya, a la Sindicatura de Comptes o a altres òrgans competents, tant nacionals com comunitaris, aportant tota la informació que els sigui requerida en l'exercici de les actuacions anteriors.
g) Comunicar a l'òrgan concedent de la subvenció altres subvencions sol·licitades o concedides per a la mateixa finalitat, els contractes administratius, laborals o altres formes de finançament públic o privat que recaiguin sobre la mateixa activitat objecte de la subvenció i qualsevol altra alteració produïda en les ja comunicades, a fi i efecte que se'n puguin avaluar la seva compatibilitat.
h) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable a l'entitat beneficiària i en cada cas, així com aquells estats comptables i registres específics que siguin exigits per aquesta Ordre, amb la finalitat de garantir l'exercici adequat de les facultats de comprovació i control.
i) Procedir al reintegrament dels fons percebuts en cas de revocació de la subvenció en els termes que s'indiquin en la corresponent resolució.
j ) Donar l'adequada publicitat del caràcter públic del finançament en tota aquella inversió o material escrit producte de l'actuació subvencionada, d'acord amb les mesures de difusió contingudes a la base 30 de l'annex 1 d'aquesta Ordre.
k) Mantenir la traçabilitat de tota la documentació tècnica i econòmica que permeti verificar, d'una banda, la correcta realització de les activitats objecte d'aquesta subvenció, i d'altra, l'adequació entre els registres comptables i els documents acreditatius de les despeses derivades de la realització d'aquestes activitats.
l) Identificar expressament en la seva comptabilitat les despeses imputades a cadascuna de les accions de forma separada o per qualsevol altre mitjà, que permeti verificar el registre comptable d'aquestes despeses i, si escau, el cofinançament de la despesa pel Fons Social Europeu.
m) Complir les obligacions que regulen els articles 90 bis i 92 bis del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
n) Complir amb les indicacions que determinin les guies que s'esmenten i desenvolupin aquesta Ordre, pels diferents àmbits de gestió i que es publiquin al web del Servei Públic d'Ocupació de Catalunya.
o) Complir amb les obligacions que es determinen en la base 30 de l'annex 1 d'aquesta Ordre en relació a la publicitat de les subvencions.
p) Acceptar la seva inclusió en la llista de persones beneficiàries publicada d'acord amb l'article 115 apartat 2 del Reglament (UE) 1303/2013 del Parlament Europeu i del Consell, de 17 de desembre de 2013.
q) Informar dels indicadors d'execució i de resultats, tant comuns com específics, corresponents a la gestió de la subvenció rebuda amb l'objectiu de complir amb els requisits de certificació i/o justificació al Fons Social Europeu, en la forma i terminis que estableixi l'òrgan competent.
r) Les entitats beneficiàries i altres tercers relacionats amb l'objecte dels projectes subvencionats, han de col·laborar i facilitar tota la documentació que els sigui requerida durant l'exercici de les funcions de control i verificació de l'Autoritat d'Auditoria de Programa operatiu, de l'Autoritat de Gestió i de Certificació –la Unitat Administradora del FSE- de la Comissió Europea i d'altres òrgans que, d'acord amb la normativa comunitària, tinguin atribuïdes funcions de control i financer dels ajuts finançats pel FSE.
s) D'acord amb el que s'estableix a l'article 15.2 de la Llei 19/2014 de 29 de desembre, de transparència, accés a la informació pública i bon govern, en el cas que les entitats beneficiàries siguin persones jurídiques i l'import a atorgar sigui superior a 10.000 euros, comunicar la informació relativa a les retribucions dels òrgans de direcció o administració, a l'efecte de fer-les públiques.
t) D'acord amb el que estableix l'article 13.5 de la Llei orgànica 1/1996, de 15 de gener, de protecció jurídica del menor, en cas que les persones destinatàries finals del programa subvencionat puguin tenir contacte amb menors en l'exercici de les activitats relacionades amb el programa, l'entitat beneficiària ha de complir amb l'obligació d'acreditar mitjançant certificació negativa del Registre central de delinqüents sexuals, que aquestes persones no han estat condemnades en sentència ferma per algun delicte contra la llibertat i indemnitat sexual.
u) Les entitats beneficiàries han de verificar el compliment de requisits per participar d'acord amb les característiques del programa d'acord amb el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades) i d'acord la Llei 15/1999, de 13 de desembre, de protecció de dades de caràcter personal, desplegada pel Reial decret 1720/2007, de 21 de desembre, complir amb l'obligació de recopilar les dades de les persones participants, la custòdia de la fitxa de participant amb les mesures de seguretat corresponents i la garantia en la tramesa de les dades.
v) Adherir-se als principis ètics i regles de conducta als quals han d'adequar l'activitat les persones beneficiàries, i que es detallen a l'annex 2.
w) Les entitats privades, els partits polítics, les associacions i fundacions vinculades, les organitzacions sindicals i empresarials que perceben subvencions o ajuts públics de més de 100.000, 00 euros anuals o que almenys el 40% dels seus ingressos anuals procedeix de subvencions, sempre que aquesta quantitat sigui de més de 5.000 euros, han de complir les obligacions del Títol II de la Llei 19/2014, de 29 de desembre.
x) Presentar al Servei Públic d'Ocupació de Catalunya tota la documentació corresponent a l'execució i justificació de l'actuació segons la relació establerta a la base 20 i el que s'indiqui en la base 21.
y) Que la documentació que es presenta amb la sol·licitud licituds i amb qualsevol altre tràmit associat al procediment de concessió de les subvencions i la seva justificació, és una còpia idèntica del document original i que les dades contingudes són certes.
z) Recollir i custodiar l'autorització per facilitar les dades de les persones adscrites a l'acció o accions subvencionades i/o de les persones destinatàries.
25.1 Són causes de revocació les previstes pels articles 92 bis i 99 del Decret legislatiu 3/2002, de 24 de desembre, que aprova el Text refós de la Llei de finances públiques de Catalunya, i l'article 37 de la Llei 38/2003, de 17 de novembre, general de subvencions.
25.4 En cas que una entitat no realitzi la totalitat del període d'execució previst a la Resolució d'atorgament de subvenció, es revocarà l'import proporcional al període no executat.
26.1 Les entitats beneficiàries poden renunciar només per causes justificades i de forma expressa, totalment o parcialment, a les subvencions atorgades mitjançant un escrit motivat dirigit a l'òrgan competent per resoldre i, a aquest efecte, l'òrgan que va concedir-la dictarà la resolució corresponent, i hauran de reingressar la quantitat indegudament percebuda més els interessos de demora corresponents.
26.2 En cas que la quantitat corresponent al total de despeses justificades sigui inferior a la quantitat atorgada, l'entitat beneficiària podrà renunciar de forma expressa al seu dret de percebre la part de la subvenció percebuda indegudament.
En cas d'incompliment de les obligacions que preveuen aquestes bases els serà aplicable el règim d'infraccions i sancions que estableixen els capítols I i II del títol IV de la Llei 38/2003, de 17 de novembre, general de subvencions, els capítols II i VI del Real Decret Legislatiu 5/2000, de 4 d'agost, pel qual s'aprova el Text refós de la Llei sobre infraccions i sancions en l'Ordre Social, així com el que estableixen els articles 101 i següents del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, en tot el que no s'hi oposi, amb independència del reintegrament total o parcial de la subvenció.
28.1 Els ajuts regulats en aquestes bases són incompatibles amb qualsevol altre ajut concedit amb la mateixa finalitat, llevat de la reducció de la quota empresarial de la Seguretat Social prevista en la modalitat del contracte de treball.
28.2 L'import dels ajuts concedits en cap cas pot ser d'una quantia que superi el cost de l'activitat a desenvolupar per l'entitat beneficiària.
La direcció del Servei Públic d'Ocupació de Catalunya establirà els mitjans i els terminis pel registre d'informació de les dades, de manera estandarditzada i sistematitzada, corresponents a la gestió de la subvenció rebuda amb l'objectiu de complir amb els requisits de certificació i/o justificació al Fons Social Europeu per al període 2014-2020, la Conferència sectorial d'Ocupació i Afers Laborals – Plan Anual de Políticas de Empleo, PAPE- i al mateix Servei Públic d'Ocupació de Catalunya, Pla de desenvolupament de polítiques actives d'ocupació, PDPA, i els pressupostos de la Generalitat de Catalunya.
29.1 Es farà publicitat de les subvencions concedides mitjançant l'exposició de la seva relació al Tauler electrònic de l'Administració de la Generalitat de Catalunya ( https://tauler.seu.cat/inici.do? idens=1 ), i al portal de la transparència ( http://transparencia.gencat.cat ).
En cas que l'import de les subvencions atorgades, individualment considerades, sigui igual o superior a 3.000,00 euros, es donarà publicitat a través de la publicació al Diari Oficial de la Generalitat de Catalunya, indicant-hi la convocatòria, el programa i el crèdit pressupostari al qual s'ha imputat, les entitats beneficiàries, la quantitat concedida i la finalitat de la subvenció.
En el supòsit d'actuacions cofinançades per l'FSE-Iniciativa d'Ocupació Juvenil, i d'acord amb l'article 115 apartat 2 del Reglament (UE) 1303/2013 del Parlament Europeu i del Consell, de 17 de desembre de 2013, s'informa que la llista de entitats beneficiàries es publicarà en un portal d'Internet únic, amb les dades de les operacions cofinançades.
31.1 L'entitat beneficiària de la subvenció ha de donar l'adequada publicitat al caràcter públic del finançament del programa, activitat, inversió o actuació objecte de subvenció segons el que s'estableix a la base 23 de l'annex 1 d'aquesta Ordre, sobre les obligacions de les entitats beneficiàries i d'acord amb el que preveu l'article 31 del Reglament de la Llei general de subvencions aprovat pel Reial decret 887/2006, de 21 de juliol.
- Inclusió de la imatge institucional de l'entitat concedent.
- Llegenda relativa al finançament públic en cartells, plaques commemoratives, materials impresos, mitjans electrònics o audiovisuals o bé esments realitzats als mitjans de comunicació.
L'entitat beneficiària haurà d'incloure, en totes les mesures d'informació, comunicació i visibilitat que realitzi, el logotip del Servei Públic d'Ocupació de Catalunya i el senyal de la Generalitat de Catalunya.
Les mides i la distribució seran les que indiqui la pàgina d'identitat corporativa de la Generalitat de Catalunya referents al Servei Públic d'Ocupació de Catalunya que es poden trobar a l'enllaç: http://identitatcorporativa.gencat.cat/web/.content/Documentacio/descarregues/dpt/COLOR/Treball/
31.4 L'entitat beneficiària també haurà d'adoptar les mesures següents de publicitat i informació relatives al Cofinançament de l'FSE:
- En totes les mesures d'informació, comunicació i visibilitat que realitzi, haurà d'incloure l'emblema de la Unió, una referència a la Unió Europea, una referència al Fons Social Europeu i a la Iniciativa d'Ocupació Juvenil i el lema "El Fons Social Europeu inverteix en el teu futur".
Així mateix, caldrà explicitar que la Garantia Juvenil és una iniciativa europea d'ocupació per reduir l'atur juvenil.
En aquest enllaç trobareu la informació, treta dels reglaments europeus que regulen el POCAT i el POEJ
- Durant la realització de l'operació, haurà d'informar al públic del cofinançament de l'actuació, en el seu espai web, si en disposa, i mitjançant un cartell visible pel públic, de mida A3 mínim.
- En el cas que de l'operació se'n derivi la realització de treballs de construcció i que la contribució pública superi els 500.000 euros, en el termini de tres mesos a partir de la finalització de l'execució, haurà de col·locar un cartell de mida significativa, que informi al públic del cofinançament.
- Les característiques tècniques de les mesures d'informació i dels cartells s'han d'adequar al que determinen els articles 4 i 5 del Reglament (UE) núm. 821/2014 de 28 de juliol, de la Comissió.
- S'haurà d'assegurar que les persones destinatàries de l'actuació han estat informades del cofinançament del Fons Social Europeu.
Concretament, farà constar el cofinançament del Fons Social Europeu i la Iniciativa d'Ocupació Juvenil en el contracte de treball, certificat de les pràctiques emès pel representant de l'empresa i en qualsevol document que es lliuri als participants o que formi part de l'expedient de l'actuació cofinançada.
- El contracte de treball haurà de contenir la següent frase: "Contracte de treball efectuat d'acord amb les condicions establertes en l'Ordre per la qual s'aproven les bases reguladores per a la concessió de subvencions destinades a la posada en marxa del Programa referent d'ocupació juvenil, cofinançat per la Iniciativa d'Ocupació Juvenil i el Fons Social Europeu 2014-2020, amb un cofinançament del 50,00%".
Les dades de caràcter personal que les persones interessades han de facilitar per tal d'obtenir la subvenció s'inclouen en el fitxer "Base de dades de subvencions i ajuts" de l'Ordre TRE/199/2010, de 12 de març, de creació i supressió de fitxers que contenen dades de caràcter personal en l'àmbit del Servei Públic d'Ocupació de Catalunya, modificada per l'Ordre EMO/229/2014, de 17 de juliol, de creació i modificació de fitxers que contenen dades de caràcter personal en l'àmbit del Departament d'Empresa i Ocupació i del Servei Públic d'Ocupació de Catalunya, amb la finalitat de gestionar els expedients de subvencions i ajuts del Servei Públic d'Ocupació de Catalunya.
L'òrgan administratiu responsable d'aquest fitxer és la Direcció del Servei Públic d'Ocupació de Catalunya; carrer Llull 297-307, 08019-Barcelona.
Les entitats beneficiàries han de complir amb la normativa de protecció de dades de caràcter personal, adoptant i implementant les mesures de seguretat previstes per la Llei orgànica 15/1999, de 13 de desembre, desplegada pel Reial decret 1720/2007, de 21 de desembre, i el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades).
En tot el que no preveuen expressament aquestes bases, són d'aplicació els preceptes continguts al capítol IX de la Llei de finances públiques de Catalunya, en tot allò que no s'oposi a la normativa bàsica estatal; la Llei 38/2003, de 17 de novembre, general de subvencions, i el Reglament de la Llei general de subvencions aprovat per Reial decret 887/2006, de 21 de juliol, la Llei 26/2010, de 3 d'agost, de règim jurídic i de procediment de les administracions públiques catalanes; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 39/2015, d'1 d'octubre, del procediment administratiu comú de les administracions públiques, la Llei 40/2015, d'1 d'octubre, de règim jurídic del sector públic, així com el que disposa la Llei de pressupostos de la Generalitat de Catalunya dels present exercici així com altra normativa comunitària, estatal i autonòmica que pugui ser d'aplicació.